ORDE do 16 de marzo de 2011 de aprobación definitiva do proxecto de modificación puntual número 10 do Plan Xeral de Ordenación Municipal de Lalín, para reclasificar un ámbito de solo urbanizable comercial-industrial en Catasós.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/03/2011

O Concello de Lalín remite o proxecto de modificación puntual referido, conforme o artigo 85º.7 da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Lalín dispón, na actualidade vixente, de Plan Xeral de Ordenación Municipal, aprobado o 5 de febreiro de 1999.
2. En relación co desenvolvemento de solo industrial, aprobáronse as seguintes figuras de planeamento:
-MP PXOM polígono Lalín 2000 centro de transportes. AD 28 de setembro de 1999. BOP do 26 de outubro. Expediente 52/99 (385.567 m2).
-PP para ampliación do Parque Empresarial Lalín 2000. AD 27 de novembro de 2001. BOP do 22 de xaneiro de 2002. DOG do 30 de xaneiro. Expediente 6/01 (18.300 m2).
-MP nº 4 PXOM. AD Pleno do 27 de agosto de 2002; BOP do 23 de setembro; DOG do 4 de outubro. Expediente 20/02 (33,30 ha).
-Modificación puntual do plan parcial para a ampliación do Parque Empresarial Lalín 2000, 3ª fase. AI 4 de febreiro de 2010-11 de febreiro de 2010. DOG do 12 de febreiro. AD 1 de xullo.
-Plan de sectorización modificado para a ampliación do parque empresarial Lalín 2000 (4ª fase). AI 11 de setembro de 2007. DOG do 24 de setembro. BOP do 24 de setembro. AD 1 de xullo de 2010.
3. A documentación remitida está integrada por:
a) Tres exemplares da modificación puntual que inclúen informe de sustentibilidade ambiental (ISA) e estudo ambiental (EA) redactados polo arquitecto Javier Bugallo Thielen, e informe de infraestruturas: área empresarial de Catasós, redactado por Noega Ingenieros, S.L., con data de xuño de 2010.
b) Expediente en que se inclúen os seguintes informes:
-Sobre a suficiencia e conexións das redes de servizos: da empresa concesionaria de abastecemento e saneamento Espina y Delfín dos días 23 de decembro de 2008 e 28 de maio de 2010; sobre os servizos de telecomunicacións, de Telefónica do 21 de xaneiro de 2009 e de R do 25 de febreiro; da empresa concesionaria da recollida de lixo UTE Lalín de 19 de febreiro; e de GasGalicia do 15 de xullo, sobre a non afección do proxecto ás redes existentes.
-Arquitecto técnico do 24 de febreiro de 2009, 24 de xulio e 29 de novembro de 2010.
-Do arquitecto asesor urbanístico do Concello do 22 de xuño de 2010.
-Secretaría do 24 de xuño de 2010.
4. A Dirección Xeral de Desenvolvemento Sostible da CMATI comunica o 6 de marzo de 2008 que é necesario someter a modificación puntual do PXOM ao procedemento integrado de avaliación ambiental estratéxica.
5. A Consellería de Medio Ambiente, Territorio e Infraestruturas emitiu informe previo á aprobación inicial o 11 de xuño de 2009.
6. A MP foi aprobada inicialmente polo Concello Pleno o 30 de xullo de 2009. Sometida a información pública durante dous meses mediante anuncio nos xornais Faro de Vigo e La Voz de Galicia o 4 de marzo de 2010; e no DOG do 18 de agosto. Déuselle audiencia ao Concello de Dozón. Non se presentaron alegacións.
7. Relativos á fase de consultas foron emitidos informes dos seguintes organismos:
-Dirección Xeral de Calidade e Avaliación Ambiental sobre xestión de residuos do 14 de setembro de 2009.
-Deputación Provincial de Pontevedra do 29 de setembro de 2009, sobre non afección ás estradas provinciais.
-Ministerio de Industria, Turismo e Comercio. Dirección Xeral de Telecomunicacións do 22 de setembro de 2009.
-Demarcación de Estradas do Estado en Galicia, do 21 de outubro de 2009.
-Dirección Xeral de Infraestruturas do 15 de xaneiro de 2010 (desfavorable) e 27 de xaneiro (favorable).
-De Augas de Galicia do 12 de abril de 2010.
-Do Servizo de Axudas Agrícolas da Política Agraria Común (PAC) do 24 de novembro de 2010.
8. A Memoria Ambiental do 19 de abril de 2010, fíxose pública mediante anuncio publicado no DOG do 24 de maio e inserción no enderezo
http://medioambiente.xunta.es.
9. A modificación puntual foi aprobada provisionalmente polo Pleno do 1 de xullo de 2010.
10. A Comisión Superior de Urbanismo de Galicia, na súa sesión do 7 de outubro de 2010, acordou requirir ao concello a achega de documentación complementaria.
11. O concello achega documentación complementaria aprobada pola Xunta de Goberno Local do 21 de decembro de 2010.
12. A Comisión Superior de Urbanismo, na súa sesión do 2 de marzo de 2011, acordou emitir informe favorable sobre esta modificación puntual, para os efectos establecidos no artigo 95º.2 da LOUG.
II. Análise e consideracións.
Logo de analizar a documentación remitida polo concello e vista a proposta literal que nesta mesma data eleva a Secretaría Xeral de Ordenación do Territorio e Urbanismo, púidose observar:
1. O obxecto da modificación puntual é a reclasificación como solo urbanizable dun ámbito de solo rústico común (SR-C1: prados, cultivos e matogueira) para posibilitar a ampliación do solo industrial do municipio para atender a gran demanda existente.
2. O ámbito afectado comprende 61,22 ha situadas a 3 km do núcleo urbano de Lalín, na parroquia de Catasós, ao norte da estrada N-525, xunto ao acceso á autoestrada AP-53, onde está proxectada a vía de conexión coas estradas PO-533 e N-640.
No documento sobre o que se emitiu informe con carácter previo á aprobación inicial propoñíase un ámbito de 166 ha.
3. A delimitación deste sector urbanizable xustifícase pola necesidade de acoller as demandas existentes e previstas de solo cualificado para actividades produtivas. No proxecto xustifícase polo miúdo o carácter estratéxico e a transcendencia pública da actuación, así como a integración territorial da proposta; polo que se considera que se fundamenta en razóns de interese público, de acordo co artigo 94º.1 da LOUGA.
4. Ao tratarse dunha modificación que reclasifica solo rústico común en solo urbanizable, en virtude do establecido no artigo 95º.2 da LOUGA, esta reclasificación só será admisible cando se xustifique de modo fidedigno e manifesto a perda dos valores rurais, tradicionais, paisaxísticos, etnográficos, culturais, en xeral as razóns determinantes da súa inclusión no solo rústico.
O PXOM clasifica estes terreos como solo rústico común (SR-C1: prados, cultivos e matogueira) xa que non se considerou que existisen valores que os fixesen merecentes de especial protección. Así mesmo, xustifícase que non concorren os valores que se deben preservar referidos no artigo 95º.2, xa que a maior parte dos terreos afectados están formados por matogueiras; e o resto por pequenas pradarías de cultivos herbáceos mesturados con bosquetes mixtos, segundo o estudo ambiental, o ISA e o informe do Servizo de Axudas Agrícolas da Política Agraria Común (PAC), do Fondo Galego de Garantía Agraria da Consellería do Medio Rural.
5. Dado que a modificación comporta unha reclasificación de solo rústico de protección ordinaria a solo urbanizable, a súa aprobación definitiva require o informe previo favorable da Comisión Superior de Urbanismo de Galicia, segundo se establece no artigo 95º.2 da LOUGA. Como xa se indicou, a Comisión emitiu informe favorable sobre esta modificación na súa sesión do 2 de marzo de 2011.
6. Sen prexuízo do anterior, cómpre indicar que se deberá corrixir a caracterización dos sistemas xerais incluídos no sector que aparecen na ficha como adscritos.
7. En consecuencia, emítese informe favorable sobre o expediente de modificación puntual do PXOM nº 10, para reclasificar un ámbito de solo urbanizable comercial industrial en Catasós, Lalín (Pontevedra), para os efectos da aprobación definitiva prevista polo artigo 85º.7 da Lei 9/2002, de ordenación urbanística e protección do medio rural de Galicia.
De conformidade co artigo 89º da LOUG, e o artigo 3º do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
Primeiro.-Aprobar definitivamente a modificación puntual nº 10 do PXOM do Concello de Lalín, para reclasificar un ámbito de solo urbanizable comercial-industrial en Catasós, de acordo co artigo 85º.7 a) da Lei 9/2002, do 30 de decembro, de ordenación urbanística e protección do medio rural de Galicia; deixando constancia expresa de que os sistemas xerais deben aparecer na ficha como incluídos e non como adscritos.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92º da Lei 9/2002 e 70º da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Notifíquese esta orde ao concello e publíquese no Diario Oficial de Galicia.
Santiago de Compostela, 16 de marzo de 2011.
Agustín Hernández Fernández de Rojas
Conselleiro de Medio Ambiente, Territorio
e Infraestruturas